**Представено от «ЛКС» ООД, уведомление за инвестиционно предложение (ИП) за: "Обособяване на площадка за събиране и преработка на строителни отпадъци", в поземлен имот с идентификатор 24668.1.31, м. "Острога", с. Дърманци, общ. Мездра, обл. Враца,**

Във връзка с внесено в РИОСВ- Враца уведомление от «ЛКС» ООД за инвестиционно предложение (ИП) за: "Обособяване на площадка за събиране и преработка на строителни отпадъци", в поземлен имот с идентификатор 24668.1.31, м. "Острога", с. Дърманци, общ. Мездра, обл. Враца, на основание чл.5, ал.2 от Наредбата за ОВОС, РИОСВ- Враца уведомява за следното:

***І. По отношение на изискванията на глава шеста, раздел трети на Закона за опазване на околната среда (ЗООС):***

 Съгласно представената информация (в уведомлението като цяло) се предвижда извършване на следните дейности:

 - Предвижда се Обособяване на площадка за събиране и преработка на строителни отпадъци.

 - ИП е свързано с обособяване на площадка за третиране на отпадъци образувани от строителство и събаряне, с цел оползотворяването и рециклирането им.

 - Фирма „ЛКС“ ООД е с предмет на дейност - строителство, ремонтни дейности и услуги. С цел рециклиране и повторна употреба на образуваните от строителните дейности на фирмата отпадъци, нейното ръководство е закупило машина, която да натрошава строителните смеси.

 - Имота които ще се използва е с площ от 2203 кв.м., собственост е на ф-ма „ЛКС“ ООД и е частично застроен. Рециклирането на строителните отпадъци (бетон, тухли, керемиди, плочки и керамични изделия, асфалтови смеси), ще става с машина Телехендлер марка: Manitou с монтирана към нея трошачна кофа на фирма „MB Crusher“. Натрошените инертни материали са готови за повторна употреба и оползотворяване.

 - Съгласно представената информация, ИП не е свързано със складиране на опасни отпадъци или образуване на опасни химични вещества.

 - Не се предвижда водовземане, няма отпадъчни води.

 - ИП не предвижда водовземане от подземни водни тела. Съгласно представената информация, дейностите планирани на ИП не предвиждат водовземане и/или ползване на повърхностен воден обект.

 - Съгласно наличната в БДДР информация, ПИ 24668.1.31 с. Дърманци не граничи и не е разположен в близост до повърхностен воден обект. Най-близко разположеният повърхностен воден обект е река „без име“, част от водосбора на повърхностно водно тяло с код BG1IS135R1226 и отстои приблизително на 220 м .

 - Не съществува необходимост от изграждане на нови пътища.

 По повод гореизложеното, възложителят е уведомен, че инвестиционното предложение като цяло представлява обект по Приложение № 2 на Закона за опазване на околната среда (т. 11, б. “б”). В тази връзка съгласно чл. 93, ал. 1, т. 1 от ЗООС инвестиционното предложение подлежи на процедура по преценяване на необходимостта от извършването на оценка на въздействието върху околната среда. В съответствие с чл. 93, ал. 3 от ЗООС компетентен орган за произнасяне с решение е директорът на РИОСВ - Враца.

 Възложителят е информиран, че постъпилата документация е изпратена на директора на Басейнова дирекция “Дунавски район” за изразяване на становище, съгласно както на изискванията на чл.4а от Наредбата за ОВОС, относно допустимостта на инвестиционното предложение спрямо режимите, определени в утвърдените планове за управление на речните басейни (ПУРБ) и планове за управление на риска от наводнения (ПУРН), така и съобразно изискванията на Закона за управление на отпадъците (ЗУО).

 Предвид полученото в РИОСВ – Враца (вх. № ОВОС-ЕО-300-(5) от 08.09.2023г.) становище на Басейнова дирекция “Дунавски район” (копие от което се предоставя за съобразяване):

 - Реализирането на инвестиционното предложение е допустимо:

 - Допустимо спрямо мерките за опазване на околната среда, заложени в ПУРБ 2016 - 2021 г.

 - Допустимо спрямо ПУРН 2016 - 2021 г. Дейностите предвидени в ИП не са в противоречие с предвидените мерки в Програмата от мерки за намаляване на риска от наводнения.

 - Съгласно ПУРН 2016 - 2021 г., ИП не попада в РЗПРН, както и в РЗПРН, определени в процеса на актуализация на ПУРН 2022-2027 г. и утвърдени от Министъра на околната среда и водите със Заповед РД-804/10.08.2021 г.

 - Реализацията на ИП „Обособяване на площадката за събиране и преработка на строителни отпадъци", в поземлен имот с идентификатор 24668.1.31, м. „Острога“, с. Дърманци, общ. Мездра, обл. Враца, с възложител: „ЛКС“ ООД, е допустима и не се очаква да окаже негативно въздействие върху водите и водните екосистеми при спазване на мерките, посочени в т. 1 и законовите изисквания посочени в т. 2 от настоящото становище.

 - Теренът предвиден за реализиране на ИП не попада в санитарно-охранителна зона (СОЗ) определена по реда на Наредба №3/16.10.2000 г. за условията и реда за проучване, проектиране, утвърждаване и експлоатация на санитарно-охранителните зони около водоизточниците и съоръженията за питейно-битово водоснабдяване и около водоизточниците на минерални води, използвани за лечебни, профилактични, питейни и хигиенни нужди (Наредба №3 от 16 октомври 2000 г.).

 - Съгласно наличната в БДДР информация, ИП попада в буферна зона с радиус 1 000 м. около водовземно съоръжение КИ „Сирман - ВиК Враца - Дерманци“ за обществено питейно-битово водоснабдяване, без определена СОЗ. Приблизителното отстояние на имота предвиден за реализацията на ИП от съществуващото водовземното съоръжение е около 570 м.

 В буферните зони около водоизточниците е необходимо спазване на ограничения в буферни зони, съгласно Приложение 1 към Национален каталог от мерки към ПУРБ.

 ***IІ. По отношение на изискванията на чл.31 от Закона за биологичното разнообразие (ЗБР):***

 След направената справка се установи, че мястото на реализация на ИП - ПИ 24668.1.31, с. Дърманци, общ. Мездра, обл. Враца, не засяга защитени територии по смисъла на Закона за защитените територии (ЗЗТ, Обн. ДВ, бр. 133/1998 г.) и не попада в обхвата на защитени зони съгласно Закона за биологичното разнообразие (ЗБР, Обн. ДВ, бр. 77/2002 г.).

 Най-близо разположените защитени зони, на отстояние над 6,6 са BG0000166 "Врачански Балкан" за опазване на природните местообитания и на дивата флора и фауна, обявена със Заповед № РД-1031/17.12.2020 г. на МОСВ (Обн. ДВ, бр. 19/2021 г.) и BG0002053 "Врачански Балкан" за опазване на дивите птици, обявена със Заповед № РД-801/04.11.2008 г. на МОСВ (Обн. ДВ, бр. 105/2008 г.)

 Инвестиционното предложение попада под разпоредбите на чл. 2, ал. 1, т. 1 от *Наредбата за условията и реда за извършване на оценка за съвместимостта на планове, програми, проекти и инвестиционни предложения с предмета и целите на опазване на защитените зони* (Наредбата за ОС), поради което подлежи на процедура по Оценка за съвместимостта му с предмета и целите на опазване на защитените зони, по реда на чл. 31, ал. 4, във връзка с ал. 1 от Закона за биологичното разнообразие.

 След направената справка в регистъра на вековните дървета в България, се установи, че в имота, където ще се реализира настоящото ИП няма "вековни или забележителни" дървета обявени по реда на Глава Пета от ЗБР.

 ***ІІІ. По отношение на изискванията на Закона за водите (ЗВ):***

 При реализирането на горепосоченото инвестиционно предложение е необходимо да се вземат предвид и да се спазват изискванията, предвидени в ЗВ, съгласно приложеното становище на БДДР – Плевен.

 *Копие от писмото е изпратено до: община Мездра, обл. Враца, кметство с. Дърманци, общ. Мездра, БДДР*

 /отговорено от РИОСВ-Враца на 12.09.2023г./